Paavst Innocentius X portree

Paavst Innocentius X portree on hispaania kunstniku Diego Velázqueze (1599–1660) teos, mis valmis umbes 1650. aastal. Maalil on kujutatud paavst Innocentius X.

 Ajalugu 
“Paavst Innocentius X portree” on maalitud 1650. aasta kevadel Roomas. Aastatel 1649-1651 viibis Velázquez Itaalias, kus tema stiil kunstnikuna jõudis kõige küpsema staadiumini. Inspireerituna Veneetsia maalist, jõudis ta uue tasemeni värvide valdamisel ja hiilgavas läbikumavas pintslitöös.

Velazquezele oli kahtlemata eeskujuks Raffaeli “Paavst Julius II portree”, mis oli saanud paavstide porteedele etaloniks ning mida Giorgo Vasari nimetas nii elutruuks, et “kõik, kes seda nägid värisesid, justkui paavst ise oleks seal seisnud”. Portreel on paavst Innocentiusel seljas valge liturgiline alusrõivastus, mida kutsutakse albaks, biretta ja punane mantel. Maali valmimise ajal oli Innocentius X 75-aastane. On öeldud, et vaatamata vanusele oli paavst väga vitaalne: väideti, et ta oli kui nooruk oma häälelt, hoiakult ja väljanägemiselt. 

Kui paavst esimest korda valmis teost nägi, ütles ta selle kohta, et see on “troppo vero” ehk liiga tõeline. Siiski tasus Innocentius X Velazquezele heldelt, kinkides talle hinnalise kuldketi. Portreed aga ei eksponeeritud paavsti eluajal avalikult, vaid paigutati tema perekonna erapalee galeriisse. 

Tänapäeval asub “Paavst Innocentius X portree” Doria Pamphilij galeriis.

 Maalist 
Portreega soovis Velazques edasi anda kindlaid väärtusi, mis olid paavstile omased: vaimne autoriteet ja ajalik võim. Paavst Innocentius X oli tuntud kui kompetentse paavstina, aga ka mehena, kes oli väga temperamentne ja kiiresti ärrituv. 

Kunstnik valis paavsti kujutamiseks väga tugevad ja sümboolsed värvid, et rõhutada portreeritava tähtsust. Punane ja valge on domineerivad, kuid esineb ka kuldset paavsti troonil. Innocentius X figuur on aga nähtav portreel isegi kui värvide tonaalsus on sarnane: see rõhutab paavsti kohalolu. Ka Velazqueze enda kohalolu on märgatav, kuna paavsti pilk vaatab kunstiku poole. Ta vaatab kunstnikku, võib-olla isegi vaatajat, uudishimulikult.

Portree kehastab autoriteeti ja suveräänsust, kuid samal ajal näitab inimlikku paavsti. Tõetruul portreel on Velazquez ära tabanud materjali läiked ja edasi andnud paavsti näoilme. 
pisi|Velazqueze visandid paavsti portree jaoks
Seda peetakse üheks kunstniku küpsemateks teosteks, mis tugineb suurenisti maalimistehnikale ja värvide õrnale kooskõlale.

Mõju

Samamoodi nagu Raffaeli Paavst Julius II portreed enne teda, peetakse Velazqueze Paavst Innocentius X portreed tänapäeval üheks parimaks portreemaaliks ning see on olnud eeskujuks mitmele kunstnikule. Neist kuulsaim on iiri päritolu briti maalija Francis Bacon, kes maalis selle portree põhjal pika seeria.

Kuna Bacon portreed ennast esialgu Roomas näinud ei olnud ning hilisemas elus seda lausa vältis, maalis ta oma paavstide seeria fotode põhjal. Velazqueze portreele keskendumist on ka kunstnik ise hiljem nimetanud lausa obsessiooniks ning ta kogus sel perioodil rohkelt erinevaid fotosid kuulsast portreest ning raamatuid, kus seda mainitakse. Tema “paavsti perioodil” maalis ta sel teemal mitukümmend maali, millest kõik pole tänaseni säilinud. 

Francis Bacon moonutas oma maalidel paavsti kujutist endale omases abstraheerivas stiilis ning kujutas teda tihti avatud suuga, mistõttu on maale nimetatud “karjuvateks paavstideks, kuigi kunstnik ise neid kõiki tingimata karjuvaks ei pidanud. Ta on ka öelnud, et teda inspireeris stseen Mosfilmi filmist “Soomuslaev “Potjomkin””, kus ühe õe näol on verine haav ning katkised prillid. Sarnast deformeerunud nägu on näha mitmel Baconi kujutatud paavstil.

Bacon asetab kuulsa paavsti ja omal ajal ühe maailma mõjuvõimsama isiku uute konteksti ning tihti ümbritseb teda midagi puuri laadset. Läbi valuliste näoilmete loob Bacon tugeva kontrasti Velazqueze loodud rahuliku ja kindla ilmega, mis rõhutab võimu kõrval ka paavsti inimlikku mõõdet.

Velazqueze portreele ja Francis Baconi seeriale viitab oma teostes ka Peruu maalija Herman Braun-Vega, muuseas maaliga "Hello Mister Bacon".

 Viited 

Kategooria:Diego Velázqueze maalid
Kategooria:1650